**Dövlət Radiotezliklər İdarəsinin**

**10.01. 2023-cü il tarixli**

**3-27-119/3-2-2/2023 nömrəli**

**əmri ilə təsdiq edilmişdir**

**Səyyar Peyk Terminalı (SPT) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan formatda dri@dri.az elektron poçtuna olmaqla) təqdim olunur.

Eyni zamanda portal.rinn.az internet portalı üzərindən https://portal.rinn.az/az/services/registration-radio-electronic-devices-service linkinə keçid etməklə (Radioelektron vasitələrinin qeydiyyatı və icazə vərəqəsinin verilməsi ) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Səyyar Peyk Terminalı** - orbital peyk şəbəkəsinə qoşulmuş, hərəkətdə olan obyektdə (gəmi, dəniz platforması və s.) quraşdırılmış peyk stansiyası.

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, əlaqə telefonu (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq müəyyən edilmiş əməkdaşın mobil telefon nömrəsi qeyd edilməlidir. Elektron poçt ünvanı kimi təşkilatın rəsmi elektron poçt ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və elektron poçt ünvanı qeyd edilir.

3-cü sətrdə **(“Tipi,markası”)** peyk terminalının modeli və markası qeyd edilir.

4-cü sətrdə **(“Zavod seriya nömrəsi”)** peyk terminalının zavod seriya nömrəsi qeyd edilir.

5-ci sətrdə **(“Çıxış gücü”)** peyk terminalının efirə yaydığı siqnalın maksimum səviyyəsi (Vt) qeyd edilir.

6-cı sətrdə **(“Tezlik kanalının zolaq genişliyi və ya eni)”)** ayrılmış tezlik kanalları üzrə istifadə edilən tezlik zolağının eni qeyd edilir.

7-ci sətrdə **(“Kanalın ötürmə sürəti ( tutumu”))** ötürülən məlumatların sürəti (kbit/s) qeyd olunur

8-ci sətrdə **(“Quraşdırma məntəqəsinin adı və ünvanı”)** peyk terminalının faktiki quraşdırıldığı ünvan (obyekt, nəqliyyat vasitəsinin adı) qeyd olunur.

9-cu sətrdə **(“Coğrafi koordinatlar”)** peyk terminalının faktiki quraşdırıldığı obyekt və ya nəqliyyat vasitəsinin dislokasiya yerinın coğrafi koordinatları ( E və N) qeyd edilir.

10-cu sətrdə **(“Təyinatı”)** - ötürülən məlumatların növü (səs, data, yayım siqnalları) qeyd olunur.

11-ci sətrdə **(“İşçi tezliyi (MHs)”)** peyk telefonunun kökləndiyi radiotezliklər və ya zolaqlar (ötürmə və qəbul) qeyd edilir.

12-ci sətrdə **(“Əlaqəli peyk şəbəkəsinin adı”)** – peyk telefonunun qoşulduğu peyk şəbəkəsinin adı qeyd olunur (Thuraya, İridium və s.)

13-cü sətrdə **(“İstismara verildiyi tarix”) -** peyk terminalının orbital peyk şəbəkəsinə qoşularaq aktiv edildiyi tarix istismara verilmə tarixi kimi qeyd olunur.